hu es hu en hu hu hu hu hu hu hu hu hu hu hu hu hu hbs_lat en pt pl tr en hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu en de hu hu hu hu hu hu hu en
Elő a savanyú káposztával! | Cédrus Patika
Eljött a savanyú káposzta, a csipkebogyó, a spenót és a brokkoli időszaka. A Magyar Dietetikusok Országos Szövetsége (MDOSZ) összegyűjtötte a legfontosabb makro- és mikrotápanyagokat, illetve az azokat tartalmazó élelmiszereket, amelyekkel serkenthetjük az immunrendszer működését.
Az immunrendszernek is kell a sok rost
A makrotápanyagok közül leginkább a fehérjéket kell megemlíteni. A fehérjéket alkotó aminosavak közül a glutamin fontos antioxidáns (a búza-, kukorica- és szójafehérjében bőséggel megtalálható), az arginin pedig a sebek gyógyulását, a nyiroksejtek szaporodását segíti, illetve fokozza az immunrendszer természetes ölősejtjeinek működését. Ez utóbbi aminosav számos élelmiszerben – tejben, tejtermékekben, húsokban, olajos magvakban – jelen van.
A szénhidrátok közül az immunrendszer egészsége szempontjából figyelemre méltó az élelmi rostok élettani hatása. Növelik a széklet tömegét, segítik a rendszeres székletürítést, így rövidebb idő marad arra, hogy a toxikus anyagok visszaszívódjanak a székletből. Ezáltal csökken egyes daganatok kialakulásának esélye – olvasható az MDOSZ hírlevelében.
A vastagbélbe jutó rostok egy része egyébként az ott élő baktériumoknak szolgál táplálékul, elősegíti a szaporodásukat és ezzel együtt a védelmi funkciójukat. Sőt, eközben olyan vegyületek szabadulnak fel, amelyek gátolják a rosszindulatú béldaganatok kialakulását.
A zsírok közül a halolajban található omega-3 zsírsavak gyulladáscsökkentő hatásúak.
A káposztafélék a tél sztárjai
A vitaminok és ásványi anyagok megfelelő arányú bevitelével is sokat tehetünk immunrendszerünkért.
C-vitaminból legalább 80 mg a javasolt napi bevitel, azonban dohányosoknál ez az érték minimálisan a duplája. Fő forrásai a citrusfélék, bogyós gyümölcsök, jelentős mennyiség – 400 mg – van a csipkebogyóban is. Minél sötétebb a gyümölcs, annál nagyobb a C-vitamintartalma. Télen kiváló C-vitamin-forrás a savanyú káposzta is.
Ügyelni kell azonban arra, hogy a C-vitamin hő- és fényérzékeny, szakszerűtlen tárolás és helytelen konyhatechnológiai műveletek hatására a nagy része elvész. Ezért a friss gyümölcsöket soha ne tároljuk 10-12 Celsius-fokot meghaladó hőmérsékleten, valamint ne tároljuk a zöldségeket és gyümölcsöket fémedényben.
A káposztafélék fogyasztása ráadásul nemcsak magas C-vitamin-tartalmuk miatt javasolt, hanem a bennük lévő mustárolaj miatt is, ami szintén jó a fertőzések ellen. Ez a hatóanyag a mustárban és a tormában is fellelhető. A fejes káposztában lévő glükozinolát húgyúti fertőzések ellen is védelmet nyújt.
A nyomelemek közül a szelén és a cink antioxidáns hatásuk révén segítik az immunrendszer működését. Jó cinkforrások a marha-, a sertés- és a szárnyasok húsa, valamint a tejtermékek. A szelénnek szintén jó forrásai az állati eredetű termékek, de a lencsében, spárgában is jelentősebb mennyiségben található.
A spenót, mint zöld leveles növény, nagyobb mennyiségben tartalmaz folátot, ami a sejtosztódáshoz, valamint új sejtek képződéséhez fontos vitamin. A bélnyálkahártya épségéért is felelős. A spenótból készíthető főzelék egyik ízesítője lehet a fokhagyma, amelynek kéntartalmú vegyülete – az allicin – rendelkezik baktériumölő hatással. A fokhagymához hasonló hatása van a vöröshagymának, a póréhagymának és a metélőhagymának is.
Baktériumok okozta megbetegedéseknél hatásosak az antibiotikumok, azonban a vírusok ellen nem használnak. Ilyenkor tehetnek jó szolgálatot a flavonoidok, melyek segíthetik a szervezetet a vírusok elleni küzdelemben, gátolják szaporodásukat. Legfőbb forrásaik a színes zöldségek és a gyümölcsök.
Mandulát nem csak kedvező zsírsavtartalma miatt ajánlatos enni, hanem magas E-vitamin-tartalma miatt is. A növényi olajok is bőségesen szolgáltatnak E-vitamint. Az E-vitamin hatásos antioxidáns, és segíti az immunrendszer működését is.
A búzacsírát azért érdemes megemlíteni, mert nemcsak kiváló élelmirost-forrás, jelentős az antioxidáns- és B-vitamin-tartalma is.
Ugyancsak érdemes bőséggel fogyasztani brokkolit is, mert jelentős a karotin- és a C-vitamin-tartalma. Készíthető belőle leves, főzelék, de húsok mellé is jó alternatíva.
Cím: Budapest XX. kerület
Nyáry Pál utca 101.
Internetes és telefonos rendelés feltételei
© 2016 All rights reserved. - sitebuild and design by netDesign